和林子長韻
作者：袁說友
朝代：宋

paragraphs: 橫塘老居士，官意云蹉跎。
歸田百頃溪，一目真恒河。
春來幾櫛沐，昧者時工呵。
惟公獨未然，計拙樂且多。
秧針破水面，照影成婆娑。
黄梅雨朝昏，已壓前溪荷。
連旬聽盆傾，頹空競嵯峨。
城頭望彌漫，湖海環丘坡。
橫隄蕩如洗，滅沒相陂陀。
却聞城南圍，千丈一水過。
堅壁了不動，坐勝洪濤波。
佛力與願力，精意馴蛟鼉。
獨此夏日雨，慰公春時簑。
我方歲事憂，一飽今無何。
乞我黄淤秋，同此天地和。
不然遂彈鋏，稍續馮君歌。